มันนี่ทูเดย์
คปภ.เตือนถูกหลอกซื้อ พรบ.
16 ก.ย. 2558

คปภ.เตือนถูกหลอกซื้อ พรบ.
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แจ้งว่า ขณะนี้มีกลุ่มมิจฉาชีพแอบอ้างเป็นนายหน้า/ตัวแทนประกันภัย หลอกขายประกันภัยรถยนต์ในหลายจังหวัดด้วยข้อเสนอจูงใจ เช่น ลดเบี้ยประกันแต่เพิ่มความคุ้มครอง จึงขอให้ก่อนทำประกันภัย มีการพิจารณาข้อมูลอย่างรอบคอบ สอบถามชื่อ นามสกุล เลขที่ใบอนุญาตนายหน้าประกันภัย พร้อมชื่อบริษัทที่รับทำประกันภัย รวมทั้งเงื่อนไขความคุ้มครองของกรมธรรม์ประกันภัย และขอให้เรียกใบเสร็จรับเงินทุกครั้ง เมื่อได้รับเล่มกรมธรรม์ประกันภัยแล้ว ขอให้เจ้าของรถติดต่อกลับไปยังบริษัทที่รับประกันภัย เพื่อยืนยันว่าบริษัทได้รับประกันภัยเรียบร้อยแล้ว 
เครดิตบูโรจับมือ ม.ขอนแก่น
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า เครดิตบูโรกับมหาวิทยาลัยขอนแก่นร่วมลงนามบันทึกความร่วมมือในการจัดทำผลงานทางวิชาการ บทความ บทวิเคราะห์ เผยแพร่ต่อสาธารณะ ซึ่งจะสะท้อนให้เห็นถึงแนวโน้มเศรษฐกิจและสังคมในปัจจุบันของประเทศ และเป็นประโยชน์ต่อสาธารณะในการศึกษาวิจัยและบริหารจัดการทรัพย์สิน หนี้สิน ตลอดจนวางแผนการออม การใช้จ่าย ให้มีประสิทธิภาพ โดยจะนำข้อมูลประวัติการชำระสินเชื่อของลูกค้าของสถาบันการเงินที่เป็นสมาชิกของเครดิตบูโรจำนวน 74.21 ล้านบัญชี บัญชีสินเชื่อนิติบุคคล 3.51 ล้านบัญชี มาวิเคราะห์